Shotlandiyada mustaqillik masalasi bo‘yicha tarixiy referendum boshlandi

Shotlandiyada mahalliy vaqt bilan 7:00 (Toshkent vaqti bilan 11:00)da referendumda ovoz berish uchastkalari ochildi, deya xabar bermoqda “RIA Novosti”.

Byulletendagi yagona savol “Shotlandiya mustaqil davlat bo‘lishi kerak deb o‘ylaysizmi?”dan iboratdir.
Shotlandiyada yashovchi Britaniya fuqarolari, Britaniya Hamdo‘stligining 52 davlati fuqarolari, YeIning 27 davlati fuqarolari va lordlar palatasi a’zolari, shuningdek Shotlandiyadagi saylov uchastkalarida ro‘yxatdan o‘tgan, biroq ayni damda Buyuk Britaniya yoki chet elda bo‘lgan harbiy xizmatchilar ovoz berish huquqiga ega.
Yosh chegarasi odatdagi 18 dan 16 gacha tushirildi. Ro‘yxatdan o‘tgan saylovchilarning umumiy soni 4 million 285 ming 323 kishini tashkil etdi. 789 ming kishi ovoz berish uchun pochta orqali ro‘yxatdan o‘tdi.
Agar Shotlandiya aholisining ko‘pchilik qismi referendumdagi savolga “ha” deb javob bersa, 2016-yilning 24-martida mamlakat Birlashgan Qirollik tarkibidan chiqadi.
Saylov uchastkalari mahalliy vaqt bilan 22:00 da yopiladi, shundan so‘ng ovozlarni hisoblash boshlanadi.
1707-yildan buyon Angliya bilan qonuniy tuzilgan ittifoqda bo‘lgan Shotlandiya 1997-yilda cheklangan avtonomiyaga ega bo‘lgan edi. 1999-yildan uning hududida o‘z parlamenti va ijro etuvchi hukumati faoliyat olib bormoqda. Biroq ularning vakolati asosan ta’lim, madaniyat, sog‘liqni saqlash, transport, atrof-muhit muhofazasi va shunga o‘xshash sohalar bilan chegaralangan. Shuningdek, Shotlandiya o‘z sud tizimiga ham ega.
Mutaxassislar Shotlandiya mustaqillikka erishsa, bu mamlakatdan yadro qurollarini olib chiqib ketishning o‘zigina  Britaniya hukumatiga 2,5 milliarddan 3,5 milliard funt sterlinggacha (4,2—5,9 milliard dollar)tushishi mumkinligini aytmoqda.